પ્રાપ્ત માહિતી મુજબ તાલુકા મથક ઉમરેઠમાં રાત્રી દરમ્યાન નગરના પરા વિસ્તારમાં આવેલ ખેતરોમાંથી તેમજ ગૌચર જમીનોમાંથી બિલ્ડરો દવારા  ગેરકાયદેસર રીતે  હજારો મેટ્રિક ટન માટી કાઢી પોતાની સાઈટો ઉપર ઠાલવી રહયા છે, ડાકોર ઉમરેઠ રોડ ઉપર બની રહેલ ભગવતી શોપિંગ સેન્ટર તેમજ  મહી સિંચાઇની કચેરીની પાછળ બની રહેલ સોસાયટીઓમાં માટી પૂરણ કરવા માટે બિલ્ડરો દ્વારા ભરવાડોની ટુકડીઓ કામે લગાડાય છે, તેઓ જેસીબી મશીનો દવારા માટી ખોદી ટ્રેકટરો, તથા ડમ્પરોની મદદથી બિલ્ડરોની સાઈટ ઉપર માટી પહોંચાડી રહયા છે, રાત્રી દરમ્યાન શરુ થતી આ ગેરકાયદેસર પ્રવૃત્તિની વ્યાપક બૂમો ઉઠતા નગરના કેટલાક જાગૃત નાગરિકોએ ઉમરેઠ મામલતદાર તેમજ ખાણ-ખનીજ વિભાગને લેખિત જાણ કરી હતી, તેમ છતાં માટી ખનનની ગેરકાયદેસર પ્રવૃત્તિઓ બેફામ અને બે-રોકટોક વગર ચાલુ રહેતા, બિલ્ડર લોબી પ્રત્યે અધિકારીઓની મીઠી નજર હોવાનું સાબિત થઇ  રહ્યું છે, તેથી આ મામલે ભડકી ઉઠેલા નગરજનો કલેક્ટરને રજુઆત કરી ઉપરોક્ત ગેરકાયદેસર પ્રવૃતિ આચરનાર બિલ્ડરો સામે કડક કાર્યવાહી કરવા તેમજ સબંધિત અધિકારીઓ સામે પગલાં ભરવા રજુઆત કરશે તેવી જાણકારી પ્રાપ્ત થઇ છે.